
PROIECT DE RECOMANDARE A PARLAMENTULUI EUROPEAN
adresată Consiliului și Vicepreședintelui Comisiei/Înaltului Reprezentant al Uniunii pentru afaceri externe și politica de securitate privind relațiile UE-China
(2023/2127(INI))
Parlamentul European,
–	având în vedere Concluziile Consiliului European din 30 iunie 2023 privind China,
–	având în vedere Comunicarea comună din 12 martie 2019 a Comisiei și a Înaltului Reprezentant al Uniunii pentru afaceri externe și politica de securitate intitulată „UE-China – O perspectivă strategică” (JOIN(2019)0005),
–	având în vedere strategia UE pentru cooperare în regiunea indo-pacifică din 16 septembrie 2021,
–	având în vedere Concluziile Consiliului din 28 iulie 2020 referitoare la Hong Kong,
–	având în vedere discursurile Președintei Ursula von der Leyen privind reducerea riscurilor, în cadrul Centrului European de Politici din 30 martie 2023 și al Parlamentului din 18 aprilie 2023,
–	având în vedere Comunicarea comună a Comisiei și a Înaltului Reprezentant al Uniunii pentru afaceri externe și politica de securitate către Parlamentul European, Consiliul European și Consiliu din 20 iunie 2023 intitulată „Strategia europeană de securitate economică” (JOIN(2023)0020),
–	având în vedere rezoluția sa din 20 mai 2021 referitoare la contrasancțiunile adoptate de China împotriva unor entități din Uniune, deputați din Parlamentul European și parlamentari din UE[footnoteRef:1], [1:  JO C 15, 12.1.2022, p. 17.] 

–	având în vedere rezoluția sa din 16 septembrie 2021 referitoare la o nouă strategie UE-China[footnoteRef:2], [2:  JO C 117, 11.3.2022, p. 40.] 

–	având în vedere articolul 118 din Regulamentul său de procedură,
–	având în vedere raportul Comisiei pentru afaceri externe (A9‑0000/2023),
A.	întrucât China este simultan un partener și, de asemenea, din ce în ce mai mult un concurent și un rival sistemic al UE;
B.	întrucât atât Uniunea Europeană, cât și China au un interes comun de a urmări relații constructive și stabile, care trebuie să fie întemeiate pe respectarea ordinii internaționale bazate pe norme, pe dreptul internațional, pe o colaborare echilibrată și pe reciprocitate;
C.	întrucât Partidul Comunist Chinez nu împărtășește aceleași valori ca democrațiile europene, a devenit din ce în ce mai autoritar și promovează modele de guvernanță la nivel internațional care contrazic valorile UE;
D.	întrucât China se schimbă și trece la o nouă eră de securitate și control, caracterizată de o politică economică și externă din ce în ce mai asertivă, de încercări de a schimba ordinea internațională bazată pe norme și de politici interne din ce în ce mai opresive;
E.	întrucât UE își poate apăra în mod credibil interesele și valorile împotriva unei Chine din ce în ce mai asertive numai dacă acționează cu o abordare unică și unită;
F.	întrucât, pentru a-și apăra valorile fundamentale și a fi tratată ca un partener egal, Europa are nevoie de o nouă abordare față de China, bazată pe autonomia strategică europeană, reciprocitate, cooperare cu parteneri care împărtășesc aceeași viziune și opoziția față de constrângere;
G.	întrucât UE nu trebuie să accepte vreun sprijin politic sau militar critic oferit de China pentru războiul ilegal de agresiune al Rusiei în Ucraina sau pentru orice eludare a sancțiunilor UE impuse în urma invaziei ilegale a Rusiei;
[bookmark: _GoBack]H.	întrucât UE nu trebuie să accepte nicio modificare unilaterală a statu-quo-ului din Strâmtoarea Taiwan, în special prin forță, nici încălcări continue ale drepturilor omului în China, în special în Xinjiang, Tibet, Mongolia Interioară și Hong Kong,
1.	recomandă Consiliului și Vicepreședintelui Comisiei/Înaltului Reprezentant al Uniunii pentru afaceri externe și politica de securitate următoarele:
Implicarea Chinei în abordarea provocărilor globale
(a)	să continue colaborarea cu China pentru a aborda provocările globale, cum ar fi schimbările climatice și biodiversitatea, sănătatea și pregătirea pentru pandemii, reducerea datoriilor și asistența umanitară, precum și să intensifice dialogul cu China cu privire la aspecte legate de securitate, având în vedere rolul din ce în ce mai important al Chinei în securitatea mondială;
(b)	să invite China să susțină ordinea internațională bazată pe norme, în special principiile Cartei ONU, inclusiv respectarea integrității teritoriale sau a independenței politice a tuturor statelor;
(c)	să mențină stabilitatea diplomatică, sporind în același timp asertivitatea UE față de China, pentru ca aceasta să-și asume responsabilitatea, în calitate de membru al Consiliului de Securitate al ONU, de a exercita presiuni asupra Rusiei pentru a pune capăt războiului său ilegal de agresiune împotriva Ucrainei;
(d)	să reitereze faptul că China, în calitate de cel mai mare emițător de carbon din lume, trebuie să se angajeze să își atingă nivelul maxim al emisiilor de CO2 înainte de 2030, în conformitate cu Acordul de la Paris și cu propriile sale promisiuni;
(e)	să se asigure că China joacă un rol constructiv în cadrul organizațiilor multilaterale, cum ar fi Organizația Mondială a Comerțului, Organizația Mondială a Sănătății (OMS) și Organizația Națiunilor Unite, și să sprijine măsurile necesare pentru a permite Taiwanului să participe la reuniunile, mecanismele și activitățile instituțiilor internaționale relevante, cum ar fi OMS, Organizația Aviației Civile Internaționale și Convenția-cadru a Națiunilor Unite asupra schimbărilor climatice;
(f)	să răspundă în mod adecvat eforturilor Chinei de a construi organizații internaționale alternative, inclusiv prin intermediul grupului de țări BRICS (Brazilia, Rusia, India, China și Africa de Sud), prin asigurarea unei mai bune coordonări între statele membre ale UE și prin intensificarea parteneriatelor cu parteneri care împărtășesc aceeași viziune din întreaga lume;
Opoziția față de încălcările drepturilor omului de către China
(g)	să insiste ca China să își îndeplinească responsabilitățile care îi revin în calitate de putere mondială prin respectarea drepturilor omului și a statului de drept;
(h)	să asigure o abordare europeană unificată atunci când China își utilizează influența economică pentru a reduce la tăcere opoziția împotriva încălcărilor drepturilor omului pe care le comite; să intensifice și să includă deputați în Parlamentul European în dialogul privind drepturile omului cu China și să depună eforturi în direcția unei abordări unitare privind cooperarea culturală și academică cu China, prevenind, în același timp, influența nejustificată din partea surselor de finanțare chineze;
(i)	să sprijine o anchetă independentă și imparțială a ONU privind încălcările drepturilor omului în China, în special în Xinjiang și Tibet, și să îndemne autoritățile chineze să acorde un acces semnificativ la regiunile în cauză și să îl elibereze imediat și necondiționat pe savantul uigur și totodată laureat al Premiului Saharov 2019, Ilham Tohti;
(j)	să abordeze cazurile individuale de cetățeni europeni reținuți în „detenție administrativă” în China, cum ar fi librarul suedez Gui Minhai, și să utilizeze toate canalele diplomatice pentru a exercita presiuni în vederea eliberării lor;
(k)	să dea dovadă de solidaritate cu societatea civilă din China și Hong Kong și să accelereze punerea în aplicare a cadrului european privind drepturile omului, cu sancțiuni de tip Magnițki, în strânsă colaborare cu partenerii internaționali, inclusiv înghețarea activelor străine și restricționarea vizelor împotriva celor implicați în încălcări ale drepturilor omului, inclusiv a factorilor de decizie politică din Hong Kong;
(l)	să identifice și să închidă orice cale care facilitează în prezent eforturile transnaționale de represiune ale Republicii Populare Chineze (RPC), inclusiv în Uniunea Europeană și, în special, pe cele care vizează comunitățile din diaspora, în cooperare și coordonare cu parteneri care împărtășesc aceeași viziune;
(m)	să revizuiască statutul autonom al Hong Kong-ului în lumina Legii privind securitatea națională și a încălcării de către RPC a angajamentelor sale internaționale, a Declarației comune chino-britanice, a Pactului internațional cu privire la drepturile civile și politice, a principiului „o țară, două sisteme” și a reprimării autonomiei Hong Kong-ului și a personalităților opoziției, inclusiv a membrilor societății civile;
(n)	să condamne încercările autorităților chineze de a viza comunitățile din diaspora Hong Kong-ului din UE și să solicite statelor membre să suspende tratatele de extrădare cu RPC și Hong Kong;
Asigurarea autonomiei strategice a Europei în relațiile cu China prin reducerea riscurilor
(o)	să colaboreze îndeaproape în vederea promovării unității în rândul statelor membre în abordarea față de China și să consolideze autonomia strategică a UE pentru a se asigura că Europa este în măsură să își apere valorile și interesele economice, precum și ordinea mondială bazată pe norme;
(p)	să depună eforturi în vederea unei abordări reînnoite, asertive și coerente a UE față de China, care să modeleze relațiile cu RPC în interesul UE în ansamblu și să țină seama pe deplin de provocările generate de ascensiunea RPC ca actor mondial și de politicile sale interne tot mai opresive și de politica sa externă asertivă;
(q)	să consolideze autonomia economică a UE, să asigure relații economice reciproc avantajoase și să prevină utilizarea tehnologiilor sensibile în scopuri militare prin reducerea riscurilor legate de fluxurile comerciale și reducerea dependențelor critice de RPC, fără a urmări decuplarea sau replierea către sine; 
(r)	să pună rapid în aplicare, în acest context, Strategia europeană de securitate economică și să utilizeze mai bine instrumentele noastre comerciale existente pentru a reduce la minimum efectele negative ale reducerii riscurilor asupra economiei europene și pentru a asigura o aliniere strânsă cu partenerii din întreaga lume care împărtășesc aceeași viziune, cum ar fi partenerii noștri transatlantici și cei din Asia de Sud-Est;
(s)	să depună eforturi în vederea unei abordări mai coordonate în ceea ce privește protecția infrastructurii critice la nivelul UE;
(t)	să asigure o mai bună coordonare și cooperare cu partenerii care împărtășesc aceeași viziune în chestiunile de interes comun, în special, dar nu exclusiv, în probleme precum dependențele strategice, constrângerea economică, ingerințele politice și dezinformarea, și să promoveze multilateralismul bazat pe norme și solidaritatea strategică între democrații;
(u)	să sublinieze că politica UE „O singură Chină” rămâne fundamentul angajamentului nostru atât față de RPC, cât și față de Taiwan, dar subliniază, de asemenea, efectul pozitiv al aprofundării legăturilor dintre UE și Taiwan; 
(v)	să revizuiască politica de angajament a UE cu Taiwanul și să continue să sprijine democrația în această țară împreună cu parteneri care împărtășesc aceeași viziune; să încurajeze continuarea schimburilor dintre Parlament și omologii săi taiwanezi în acest context;
(w)	să se asigure că statu-quo-ul din Strâmtoarea Taiwan nu este schimbat prin forță sau constrângere prin sprijinirea inițiativelor menite să promoveze dialogul, cooperarea și consolidarea încrederii între cele două părți; să pregătească o strategie bazată pe scenarii pentru abordarea provocărilor potențiale în materie de securitate în Strâmtoarea Taiwan;
(x)	să instituie un „grup operativ StratCom pentru Extremul Orient”, ca parte a Serviciului European de Acțiune Externă, care să aibă sarcina de a identifica, monitoriza și combate eforturile de dezinformare și acțiunile specifice fiecărei țări întreprinse de China;
(y)	să valorifice pe deplin strategia „Global Gateway” ca instrument de intensificare a angajamentului UE și a relațiilor de afaceri cu partenerii din țările în curs de dezvoltare și să ofere o alternativă la strategiile de investiții străine în spatele cărora se află China;
2.	încredințează Președintei sarcina de a transmite prezenta recomandare Consiliului, Comisiei și Vicepreședintelui Comisiei/Înaltului Reprezentant al Uniunii pentru afaceri externe și politica de securitate și, spre informare, guvernului Republicii Populare Chineze.

